《连州守王大宝元龟建双溪阁於放生池上为作诗》
宋代·史尧弼

二流西北来，东迤方茫洋。
斗岸苍石裂，突兀森堑防。
邦伯此经始，华榱压崇冈。
下俯古泓碧，上粲新高堂。
恭惟绕枢辰，朱旛照沧浪。
银刀决网散，摇漾涵恩光。
冠剑拥呼舞，穉耋纷欢康。
欠亦歌且谣，请祝天无疆。
缅思长淮北，忽焉惄中肠。
馀黎尚网罟，割烹燎其汤。
戢戢生理微，岂足膏铦鋩。
吁嗟中道呼，西江谁为扬。
湟流去沄沄，伫立东南望。
安能挽溟渤，一洗濡沫场。
八荒共灵沼，四海为濠梁。
帝力尔何知，江湖永相忘。
陛下千万寿，乐恺未渠央。

作者简介：眉州人，字唐英，世称莲峰先生。高宗绍兴二十七年进士。少以《古乐府》、《洪范》等论往见张浚，浚谓其大类苏轼。年十四举于乡，赴鹿鸣宴犹著粉红裤，人疑其文未工，太守命赋诗，尧弼援笔立就。未授官而卒。有《莲峰集》。